Tarybos sprendimas
1999 m. spalio 22 d.
priimantis Protokolo dėl Viduržemio jūros apsaugos nuo žemyninės kilmės taršos (Barselonos konvencijos) pakeitimus
(1999/801/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 175 straipsnio 1 dalį, taip pat į jos 300 straipsnio 2 dalies pirmąjį sakinį ir 300 straipsnio 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Bendrija yra Konvencijos dėl Viduržemio jūros apsaugos nuo taršos (toliau - Barselonos Konvencija) [2] Susitariančioji Šalis, pasirašiusi keturis protokolus, priimtus pagal šią Konvenciją: Protokolą dėl taršos, sukeliamos atliekų, išmetamų iš laivų ir lėktuvų, prevencijos [3], Protokolą dėl bendradarbiavimo užkertant kelią Viduržemio jūros taršai nafta ir kitomis pavojingomis medžiagomis ištikus avarijai [4], Protokolą dėl apsaugos nuo sausumoje esančių taršos šaltinių [5] ir Protokolą dėl specialiai saugomų teritorijų [6];
(2) Komisija, Bendrijos vardu, dalyvavo derybose dėl Protokolo dėl Viduržemio jūros apsaugos nuo žemyninės kilmės taršos (toliau - Protokolas) pataisymo;
(3) vadovaujantis Sutarties 174 straipsniu, Bendrijos aplinkosaugos politika padeda siekti tikslų, kurie apima aplinkos išsaugojimą, apsaugą ir gerinimą bei tarptautinio masto priemonių, skirtų kovoti su regioninėmis ir pasaulinėmis aplinkosaugos problemomis, skatinimą;
(4) Protokolo pakeitimų taikymo sritis, bent iš dalies, apima Bendrijos kompetencijos sritis; Bendrija priėmė tam tikrą skaičių direktyvų šioje srityje [7] ir imasi veiksmų šiame kontekste, kad užtikrintų, jog šių tarptautinių susitarimų priėmimas neprieštarauja dabartiniams Bendrijos teisės aktams ir nekeičia jų taikymo srities;
(5) Bendrijos prisijungimas prie pakeisto Protokolo padės pasiekti tikslus, nurodytus Sutarties 174 straipsnyje;
(6) pakeistas Protokolas buvo priimti ir pateikti Susitariančiosioms Šalims pasirašyti 1996 m. kovo 7 ir 8 dienomis Sirakūzuose vykusioje Įgaliotųjų asmenų konferencijoje;
(7) Taryba nusprendė pasirašyti Protokolą 1996 m. liepos 22 d., tačiau tuo metu pataisytasis Protokolas daugiau nebebuvo teikiamas pasirašyti,
NUSPRENDĖ:
1 straipsnis
Šiuo Sprendimu Bendrijos vardu priimami Protokolo dėl Viduržemio jūros apsaugos nuo žemyninės kilmės taršos pakeitimai.
Šių pakeitimų tekstas pridedamas prie šio Sprendimo.
2 straipsnis
Vadovaudamasis Konvencijos dėl Viduržemio jūros apsaugos nuo taršos 16 straipsniu, Tarybos pirmininkas įgaliojamas pranešti apie Bendrijos vardu priimtus Protokolo dėl Viduržemio jūros apsaugos nuo žemyninės kilmės taršos pakeitimus [8].
3 straipsnis
Šis sprendimas skelbiamas Europos Bendrijų oficialiajame leidinyje.
Jis įsigalioja jo priėmimo dieną.
Priimta Liuksemburge, 1999 m. spalio 22 d.